

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO VISIŠKO TENKINIMO**

2023 m. lapkričio 15 d. Nr. 250-I-31

Vilnius

Lietuvos Respublikos Seimo Peticijų komisija 2023 m. lapkričio 15 d. posėdyje išnagrinėjo pareiškėjo peticiją, kurioje pateiktas siūlymas panaikinti Lietuvos Respublikos baudžiamojo proceso kodekso 428 straipsnio 3 dalies ir 429 straipsnio 3 dalies koliziją, pakeičiant Baudžiamojo proceso kodekso 429 straipsnio 3 dalį, ir priėmė sprendimą teikti Seimui išvadą visiškai tenkinti šį siūlymą.

Baudžiamojo proceso kodekso 428 straipsnio 3 dalyje nustatyta, kad šio straipsnio 2 dalyje nurodyti sprendimai įrašomi į teismo posėdžio protokolą ir yra neskundžiami. Baudžiamojo proceso kodekso 429 straipsnio 3 dalyje nustatyta, kad teisėjo sprendimas atmesti prokuroro pareiškimą dėl bylos nagrinėjimo pagreitinto proceso tvarka ir nutartis perduoti bylą prokurorui gali būti skundžiami šio Kodekso X dalyje nustatyta tvarka. Pareiškėjo nuomone, Baudžiamojo proceso kodekso 428 straipsnio 3 dalis ir 429 straipsnio 3 dalis iš dalies yra kolizinės normos, nes tam tikru aspektu prieštarauja viena kitai: pagal Baudžiamojo proceso kodekso 428 straipsnio 3 dalį teisėjo sprendimas atmesti prokuroro pareiškimą dėl bylos nagrinėjimo pagreitinto proceso tvarka yra neskundžiamas, o pagal Baudžiamojo proceso kodekso 429 straipsnio 3 dalį šis sprendimas skundžiamas Baudžiamojo proceso kodekso X dalyje nustatyta tvarka.

Pareiškėjas pažymi, kad teisės normų kolizija teismų praktikoje paprastai nesukelia problemų: yra taikomas vėlesnis teisinis reguliavimas. Taigi pagal Baudžiamojo proceso kodekse nustatytą teisinį reguliavimą, nepaisant to, kad Baudžiamojo proceso kodekso 428 straipsnio 3 dalyje ir 429 straipsnio 3 dalyje tie patys santykiai (teisėjo sprendimų apskundimas) reguliuojami skirtingai, teisėjo sprendimas atmesti prokuroro pareiškimą dėl bylos nagrinėjimo pagreitinto proceso tvarka gali būti skundžiamas Baudžiamojo proceso kodekso X dalyje nustatyta tvarka, nes turi būti taikoma Baudžiamojo proceso kodekso 429 straipsnio 3 dalis. Tačiau normų kolizija yra įstatymų leidybos netobulumas, brokas.

Lietuvos Respublikos Konstitucinis Teismas ne kartą yra pažymėjęs, kad konstitucinis teisinės valstybės principas suponuoja įvairius reikalavimus įstatymų leidėjui, kitiems teisėkūros subjektams, be kita ko tai, kad įstatymuose ir kituose teisės aktuose nustatytas teisinis reguliavimas turi būti aiškus, suprantamas, neprieštaringas, teisės aktų formuluotės turi būti tikslios, turi būti užtikrinama teisės sistemos nuoseklumas ir vidinė darna, teisės aktuose neturi būti nuostatų, vienu metu skirtingai reguliuojančių tuos pačius visuomeninius santykius (Konstitucinio Teismo 2009 m. kovo 2 d. nutarimas).

Baudžiamojo proceso kodekso 428 straipsnio 3 dalyje ir 429 straipsnio 3 dalyje nustatytas teisinis reguliavimas neatitinka iš konstitucinio teisinės valstybės principo kylančių reikalavimų, nes šiomis normomis vienu metu skirtingai reguliuojami tie patys visuomeniniai santykiai. Panaikinus Baudžiamojo proceso kodekso 428 straipsnio 3 dalies ir 429 straipsnio 3 dalies koliziją, būtų ištaisytas įstatymų leidybos brokas, todėl siūlomas spręsti klausimas yra svarbus visuomenei (Lietuvos Respublikos peticijų konstitucinio įstatymo 7 straipsnio 1 dalis).

Pareiškėjas nurodytą teisės normų koliziją siūlo panaikinti, pakeičiant Baudžiamojo proceso kodekso 429 straipsnio 3 dalį ir iš jos išbraukiant nuostatą „sprendimas atmesti prokuroro pareiškimą dėl bylos nagrinėjimo pagreitinto proceso tvarka ir“.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 1 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo visiško tenkinimo teikiama Seimui, taip pat siūloma įtraukti į Seimo VII (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2023 m. lapkričio 15 d. išvados Nr. 250-I-31“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt